**ปัญหาด้านการจัดการและช่วงเวลาการจัดชุมนุมภาษาอังกฤษ (Clubs)**

ผู้เรียนที่มาสมัครเข้าร่วมการชุมนุมทางภาษาอังกฤษส่วนใหญ่นั้น มักจะมีความตั้งใจในการเรียนสูงกว่าผู้เรียนที่เรียนในชั้นเรียนทั่วไป เนื่องจากเป็นการเข้าร่วมโดยสมัครใจ ในเวลาที่ตนเองสะดวก ไม่มีผลต่อคะแนนวิชาใดๆของตน ผู้เรียนจึงมีความมุ่งหวังที่จะพัฒนาทักษะต่างๆทางภาษาอังกฤษของตนเองอย่างแท้จริง อย่างไรก็ดี การจัดชุมนุมภาษาอังกฤษอาจมีปัญหาบางประการที่ผู้สนใจจะจัดชุมนุมควรพิจารณา โดยผู้เขียนได้รวบรวมปัญหาต่างๆจากประสบการณ์ตรงในการจัดชุมนุมภาษาอังกฤษของผู้เขียนโดยจะเน้นปัญหาด้านการจัดการและปัญหาช่วงเวลาการจัดชุมนุมรวมทั้งได้นำเสนอแนวทางการแก้ไขไว้ดังนี้

1. ปัญหาด้านการจัดการ

ผู้เรียนบางรายลงชื่อจองสิทธิ์การเข้าร่วมชุมนุม แต่เมื่อถึงเวลาจริงกลับไม่มาเข้าร่วม ทำให้ผู้เรียนรายอื่นที่ต้องการเข้าร่วมอย่างแท้จริง พลาดโอกาสเข้าร่วมชุมนุมไปอย่างน่าเสียดาย นอกจากนั้น เอกสารประกอบการจัดชุมนุม ขนมและเครื่องดื่มที่เตรียมไว้ก็เหลือทิ้ง เป็นการสิ้นเปลืองทรัพยากรโดยใช่เหตุ

แนวทางการแก้ไข

จัดระบบการจองสิทธิ์การเข้าร่วมชุมนุมให้รัดกุม เช่น หากไม่สามารถเข้าร่วมได้ต้องแจ้งล่วงหน้าไม่ต่ำกว่ากี่วัน หรือ หากไม่แจ้งล่วงหน้าและไม่มาเข้าร่วมชุมนุม อาจถูกตัดสิทธิ์การเข้าร่วมในครั้งต่อๆไป เพื่อให้การดำเนินการจัดชุมนุมเป็นไปอย่างมีประสิทธิภาพและเปิดโอกาสให้ผู้เรียนทุกคนที่ตั้งใจเข้าร่วมอย่างแท้จริงได้รับโอกาสเข้าร่วมชุมนุมโดยเสมอภาค โดยในการจัดระบบดังกล่าวหากมีการประยุกต์ใช้ระบบคอมพิวเตอร์เข้ามาช่วยก็จะทำให้การดำเนินการเป็นไปด้วยความสะดวกและรวดเร็วมากยิ่งขึ้น

1. ปัญหาช่วงเวลาการจัดชุมนุม

ในช่วงใกล้สอบกลางภาคและปลายภาค อาจไม่มีผู้เรียนมาร่วมชุมนุมเลย ทำให้อาจารย์ผู้จัดชุมนุมซึ่งได้เตรียมเอกสารประกอบการจัดกิจกรรมและเตรียมตัวมาจัดกิจกรรมมารอเก้อ นับเป็นการเสียเวลาการปฏิบัติภารกิจอื่นของอาจารย์เป็นอย่างยิ่ง

แนวทางการแก้ไข

ในช่วงใกล้สอบทั้งกลางภาคและปลายภาค เป็นช่วงที่ควรหลีกเลี่ยงการจัดชุมนุม เนื่องจากผู้เรียนจำเป็นต้องให้ความสำคัญกับการเรียนในวิชาที่มีผลต่อเกรดของตนเองก่อนการเข้าร่วมชุมนุมซึ่งเป็นการเรียนโดยสมัครใจในเวลาที่ตนเองสะดวก ทั้งนี้การจัดการระบบการจองสิทธิ์การเข้าร่วมชุมนุมที่รัดกุมและมีประสิทธิภาพที่ได้กล่าวถึงไปแล้วข้างต้น สามารถทำให้อาจารย์ผู้จัดชุมนุมทราบล่วงหน้า ว่าในการจัดกิจกรรมชุมนุมครั้งหน้าจะมีผู้เข้าร่วมหรือไม่ จำนวนเท่าไร อาจารย์ผู้จัดชุมนุมจะได้สามารถวางแผนจัดเตรียมเอกสารและกิจกรรมประกอบการชุมนุมได้อย่างเหมาะสม

**เกี่ยวกับผู้เขียน**: นภาภรณ์ งามวิไลพงศ์

* MA in Applied Linguistics (English Language Teaching)
* อาจารย์พิเศษคณะศิลปศาสตร์ มหาวิทยาลัยเทคโนโลยีพระจอมเกล้าธนบุรี
* อาจารย์ผู้ร่วมจัดกิจกรรม Club ต่างๆ ของศูนย์การเรียนรู้แบบพึ่งตนเอง มหาวิทยาลัยเทคโนโลยีพระจอมเกล้าธนบุรี (พ.ศ. 2546-ปัจจุบัน)